বন্যপ্রাণ রক্ষায় গুরুত্বপূর্ণ অবদানের জন্য আন্তর্জাতিক পুরস্কার গ্রহণের জন্য তাঁর নাম ঘোষিত হয়েছে। আগামী ৩ অক্টোবর দক্ষিণ আফ্রিকার জোহানেসবার্গে গিয়ে একটি আন্তর্জাতিক সংস্থার থেকে পুরস্কার নেওয়ার কথা জলপাইগুড়ির বৈকুণ্ঠপুরের বনদফতরের বেলাকোবা এলাকার রেঞ্জার সঞ্জয় দত্তের। কিন্তু সরকারি উদাসীনতায় বনদফতরে থেকে যাওয়ার অনুমতি না পাওয়ায় এবং অর্থের জোগান না হওয়ায় পুরস্কার গ্রহণের জন্য যেতে পারছেন না তিনি। অথচ, সেই অফিসার এবং তাঁর অধীনস্ত কর্মীদের তৎপরতাতেই বন্যপ্রাণীর দেহাংশ পাচারকারীদের ধরার ব্যাপারে আরও একবার বড়সড় সাফল্য পাওয়া গেল।
শনিবার রাতে জলপাইগুড়ির মাল ব্লকের ওদলাবাড়ি থেকে বন্যপ্রাণীর দেহাংশ-সহ পাচারকারী ধরা পড়ে। এই অভিযানের নেতৃত্বে ছিলেন রেঞ্জার সঞ্জয় দত্ত। পাচারকারীদের থেকে ৮০০ গ্রাম হাতির দাঁত উদ্ধার হয়। এ ছাড়াও একটি লেপার্ড শাবকের চামড়া, হিমালয়ান কালো ভালুকের খুলি। শিকার এবং পাচারের জন্য ব্যবহৃত একটি তাজা বুলেট, দু’টি মারুতি গাড়িও বাজেয়াপ্ত করা হয়েছে। গ্রেফতার হওয়া পাচারকারীদের মধ্যে একজন সরকারি কর্মীও রয়েছেন। যারা গ্রেপ্তার হয়েছে, তারা সবাই দার্জিলিং জেলার বাসিন্দা। এদের মধ্যে দেশবাহাদুর প্রধান গরুবাথানের লোক। তিনি গরুবাথানে সেচ বিভাগের কর্মী বলে বন দফতরের কর্তাদের দাবি। রাজীব গজমের ও সচিন ছেত্রী কালিম্পং এর বাসিন্দা, অবিনাশ ছেত্রী ও সুরজ সোনার তিস্তা চা বাগানের বাসিন্দা।
আরও পড়ুন
বাংলার গর্ব সঞ্জয় দত্ত। মুন্নাভাই নন, ইনি ‘বনসিংঘম’
রেঞ্জার সঞ্জয় দত্ত বলেন, ওদলাবাড়ি থেকে এদের ধরা হয়েছে। এর এই সব সামগ্রী অসম থেকে নেপালে পাচারের পরিকল্পনা করছিল। গোপন সূত্রে খবর পেয়ে এদের ধরা হয়। সঞ্জয় দত্ত আক্ষেপ করে বলেন, ‘আমি পুরস্কারের জন্য কাজ করি না। কাজ করে যাব, এটাই আমার লক্ষ্য। বন্যপ্রাণী দেহাংশের কারবারের সঙ্গে যারা যুক্ত, তাদের ধরাই আমার লক্ষ্য। এটা আমার এবং আমার রেঞ্জের সাফল্য।’
দেখুন ভিডিও—

 
কী বলছেন রেঞ্জার সঞ্জয় দত্ত? দেখুন ভিডিও ২